Johanneskirken
Johanneskirken er en kirke i Greve Sogn, der ligger centralt i Greve lige nordøst for stationen.
Kirken har ingen kirkegård i umiddelbar tilknytning, og i stedet er den omgivet af brolagte pladser og umiddelbart mod øst en skole.
Kirken er opført i 1995 efter tegning af arkitekten Keld Wohlert. Den er bygget af røde teglsten, flere steder med dekorative bånd af hvid beton, og den indgår i et bygningskompleks, hvor der også er menighedslokaler. Centralt over bygningskomplekset hæver sig et karakteristisk ottekantet tårn med glasoverdel, hvis nederste etage fungerer som våbenhus. Klokketårnet er en enkel fritstående konstruktion umiddelbart sydvest for kirken, ud for indgangspartiet.
Indvendigt er kirkesalen præget af de hvidkalkede vægge og det bølgende loft som hæver sig fra indgangen op mod alteret, hvor en loftshøj apsis oplyses af et ovenlysvindue.
Kirkens inventar er holdt i en enkel stil. Alteret og prædikestolen, som er tegnet af kirkens arkitekt, er karakteristiske med deres lilla farvevalg. Døbefonten og det store kors, der tjener som alterprydelse, er lavet af keramikeren Per Rehfeldt (født 1951).